РЕШЕНИЕ НА КОМИСИЯТА
от 22 октомври 2009 година
относно разширяване на употребата на масло от водорасли, получено от микроводорасли Schizochytrium sp., като нова хранителна съставка съгласно Регламент (ЕО) № 258/97 на Европейския парламент и на Съвета
(нотифицирано под номер C(2009) 7933)
(само текстът на английски език е автентичен)
(2009/778/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
като има предвид, че:
(1)
На 14 януари 2008 г. дружеството Martek Biosciences Corporation подаде заявление до компетентните органи на Обединеното кралство за разширяване на употребата на масло от водорасли, получено от микроводорасли Schizochytrium sp., като нова хранителна съставка.
(2)
На 4 септември 2008 г. компетентният орган на Обединеното кралство за оценка на храните издаде доклада си за първоначална оценка. В този доклад органът стигна до заключение, че разширяването на употребата на масло от микроводорасли Schizochytrium sp. като нова хранителна съставка е приемливо.
(3)
На 25 септември 2008 г. Комисията препрати доклада за първоначална оценка до всички държави-членки.
(4)
В 60-дневния срок, установен в член 6, параграф 4 от Регламент (ЕО) № 258/97, бяха повдигнати обосновани възражения срещу пускането на пазара на продукта в съответствие със същата разпоредба.
(5)
В своите възражения държавите-членки изразиха загриженост относно повишените нива на прием на омега-3 мастни киселини, и по-специално на DHA (докозахексаенова киселина).
(6)
Основният източник на омега-3 мастни киселини обаче е рибното масло. В категориите храни, за които е подадено заявление за добавяне на масло от микроводорасли Schizochytrium sp., могат да бъдат набавени омега-3 мастни киселини или от рибно масло, или като друга възможност - от микроводорасли Schizochytrium sp.
(7)
По тази причина не се очаква употребата на масло от микроводорасли при групите храни, посочени в приложението, да доведе до неприемливо увеличаване на общия прием на омега-3 мастни киселини.
(8)
Маслото от микроводорасли Schizochytrium sp. отговаря на критериите, определени в член 3, параграф 1 от Регламент (ЕО) № 258/97.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Маслото от микроводорасли Schizochytrium sp., както е посочено Решение 2003/427/ЕО на Комисията (2), може да бъде пуснато на пазара на Общността като нова хранителна съставка за видовете употреба и при максималните нива, посочени в приложението.
Член 2
Означението „масло от микроводорасли Schizochytrium sp.“ се посочва в списъка на съставките на съдържащите го храни.
Член 3
Адресат на настоящото решение е Martek Biosciences Corporation, 6480 Dobbin Road, Columbia, MD 21045, USA.
Съставено в Брюксел на 22 октомври 2009 година.